Într-o inițiativă legislativă aflată în procedură de urgență în Senat, parlamentarii PSD Liviu Pleșoianu și Șerban Nicolae propun câteva modificări importante la Ordonanța 26/2000, care reglementează activitatea organizațiilor și fundațiilor. Printre modificările propuse de cei doi inițiatori se prevede că organizațiile neguvernamentale vor fi obligate, sub sancțiunea desființării în 30 de zile, să își publice în Monitorul oficial, de două ori pe an, veniturile și cheltuielile, cu evidențierea distinctă a persoanelor care aduc respectivele venituri și a activităților care le generează.

Citiți expunerea de motive a propunerii

Citiți propunerile de modificare a OG 26/2000

Împreună cu mai multe organizații, APADOR-CH a semnat o scrisoare de protest adresată Parlamentului și Guvernului, cerându-le să dea dovadă de transparența pe care o pretind de la sectorul neguvernamental și să organizeze dezbateri publice înainte de a opera astfel de modificări legislative. Pe lângă faptul că unele dintre afirmațiile din expunerea de motive sunt eronate, considerăm că impunerea unor sarcini suplimentare și inutile ONG-urilor, care oricum au aceleași obligații fiscale ca și celelalte entități private din țară, este o povară administrativă inutilă și un mijloc de control politic asupra sectorului neguvernamental.

La fel e grav ni se pare faptul că Ministerul Consultării Publice și Dialogului Social a organizat în ultimele luni câteva dezbateri cu ONG-urile, chiar pe tema modificărilor cerute de unele organizații la OG 26/2000, totuși la niciuna dintre întâlniri nu s-a discutat și despre propunerile PSD, deși Senatul ceruse un punct de vedere de la Guvern pentru ele.

Aceasta nu este singura inițiativă legislativă a actualei guvernări, ce vizează funcționarea sectorului neguvernamental. Pe site-ul Ministerului justiției se află în dezbatere publică un proiect de lege privind regimul finanțărilor nerambursabile din fonduri publice alocate pentru activităţi nonprofit . În timpul campaniei electorale din 2016, dar și în timpul protestelor de amploare din iarna acestui an au existat poziții publice ale unor politicieni care insinuau interese oculte ale ONG-urilor în „destabilizarea țării”. Iar unele dintre modificările legislative aflate în discuție par inspirate din modele adoptate recent în țări vecine precum Ungaria sau Rusia.

Scrisoarea către parlamentari și guvern Către: Președintele PSD, Președintele Camerei Deputaților, domnul Liviu Dragnea Președintele Senatului, domnul Călin Popescu Tăriceanu Primul Ministru, domnul Sorin Grindeanu Ministrul Consultării Publice și Dialogului Social, domnul Gabriel Petrea Spre știință: Deputatul PSD, domnul Liviu Pleșoianu Ref: L140/2017 din 21.03.2017 – Propunere legislativă pentru modificarea şi completarea Ordonanţei Guvernului nr.26/2000 cu privire la asociaţii şi fundaţii Stimați demnitari, Constatăm cu profundă îngrijorare cum discursul cu privire la organizațiile neguvernamentale din campaniile electorale din 2016 începe să se concretizeze legislativ într-o prigoană a societății civile din România. Am luat act că, sub pretenția creșterii transparenței, propunerea deputatului Pleșoianu de a modifica legislația esențială funcționarii ONG-urilor din România impune poveri administrative inutile și pârghii de control politic al organizațiilor neguvernamentale. Singurele efecte certe ale acestor propuneri de modificare sunt creșterea controlului statului asupra ONG-urilor care funcționează legal în România și descurajarea cetățenilor de la a se mai asocia in organizații neguvernamentale. Menționăm în acest sens cel puțin că modificările propuse: Impun organizațiilor un tratament profund discriminator în raport cu restul entităților de drept privat din țară, prin obligativitiatea raportării bianuale în Monitorul Oficial a tuturor surselor de venit și a cheltuielilor, sub amenințarea dizolvării în 30 de zile. Organizațiile neguvernamentale deja sunt supuse acelorași obligații de raportare și acelorași criterii de verificare în raport cu autoritățile fiscale;

Instituie în premieră instrumente de cenzură a criticilor pe care organizațiile le aduc uneori politicienilor și aleșilor publici, prin interdicția organizațiilor de utilitate publică de a derula “campanii de […] opoziție față de un partid politic sau candidat pentru o funcție publică, în care poate fi numit sau ales”, o exprimare nefericită care poate duce la interpretări abuzive. Pe de altă parte, este regretabil faptul că expunerea de motive a iniţiatorului se bazează pe o afirmaţie eronată, pe care o întâlnim din ce în ce mai des în spaţiul public, anume că asociaţiile sau fundaţiile de utilitate publică au acces la resurse financiare bugetare în virtutea acestei utilităţi publice. Reamintim că art.41, lit.b) din OG 26/2000 a fost abrogat prin Legea 246/2005, la iniţiativa unei părți a organizaţiilor semnatare. Temeiul care a stat la baza acestei abrogări este acela că fondurile publice trebuie acordate pe bază de competiţie deschisă de proiecte, şi nu în virtutea unui statut anume. Având în vedere că propunerea acestor modificări pretinde să aibă la bază transparența, vă solicităm organizarea unei dezbateri publice reale cu privire la această propunere legislativă, mai degrabă decât dezbaterea în procedură de urgență solicitată în Senat. Considerăm ironic și contraproductiv înțelesul dezbaterii publice utilizat de Ministerul Consultării Publice și Dialogului Social, care a organizat nu mai puțin de șase întâlniri cu ONG-urile (doar în București, în plus față de altele organizate în țară) despre dorințele acestora din urmă cu privire la modificarile OG 26 , în perioada 11 aprilie – 19 mai 2017. Cu toate acestea, în niciuna dintre întâlniri, ministerul nu a cerut opinia participanților cu privire la modificările propuse de PSD, prin intermediul domnului Pleșoianu, deși Senatul a solicitiat avizul Guvernului pe aceste modificări, încă din 28 martie 2017. Stimați demnitari, Ne aflăm la un moment de cotitură. Autoritățile României trebuie să decidă dacă, în raport cu societatea civilă, se alătură principiilor care au fundamentat și întrețin funcționarea Uniunii Europene sau, din contră, se raliază guvernării de tip rusesc ori ungar, prin care ONG-urile sunt aruncate într-o situație de dizidență. Așteptând cu real interes decizia dumneavoastră,

Semnatari:

Fundația pentru Dezvoltarea Societății Civile

ActiveWatch

APADOR-CH, Asociaţia pentru Apărarea Drepturilor Omului în România, Comitetul Helsinki

Asociația pentru Relații Comunitare

Centrul de Resurse Juridice

Centrul de Resurse pentru Comunitățile de Romi

Centrul pentru Inovare Publică

Centrul pentru Jurnalism Independent

Centrul pentru Legislație Non-Profit

CeRe – Centrul de Resurse pentru participare publică

Expert Forum

Federația Asociațiilor de Părinți care au Copii cu Dizabilități (10 organizații membre)

FONSS – Federația Organizațiilor Neguvernamentale pentru Servicii Sociale (27 organizatii membre)

Fundația Alături de Voi România

Fundația pentru Parteneriat

Funky Citizens

Institutul pentru Politici Publice

Răspunsul primit de la Ministerul Consultării Publice și Dialogului Social la această scrisoare